Polisiebeamptes vas ná moord op Bloem-sakemanLouis Siemens. Foto: Facebook Twee polisiebeamptes is in hegtenis geneem in verband met die moord op Louis Siemens, besturende direkteur van die CityMed-daghospitaal. Kol. Thandi Mbambo, woordvoerder van die polisie, het gesê die twee polisiebeamptes is Vrydag in Bloemfontein in hegtenis geneem en sal Maandag in die stad se landdroshof verskyn. Volgens Mbambo is die een polisiebeampte ŉ hofordonnans in Bloemfontein en die ander ŉ speurder by die Bayswater-polisiekantoor. Kibi Stanley Bakili (36), wat ure ná die moord op Siemens in hegtenis geneem is, moet ook weer vandag in die hof verskyn, het Mbambo bevestig. Die Bloemfontein Courant berig Bakili het tydens vorige verskynings aan die hof gesê hy het ŉ ontmoeting met Siemens gehad kort voor die moord en hulle het ook op die dag teksboodskappe vir mekaar gestuur. Bakili was ŉ sakevennoot van Siemens. Volgens die koerant het Bakili vir Siemens as ŉ “broer” beskryf. Die staat het gesê Bakili word deur kringtelevisiebeeldmateriaal aan die moord verbind. Siemens is op 10 Mei kort ná 15:00 in die kelderparkeerterrein van die Prellerplein-winkelsentrum doodgeskiet. Niks is tydens die voorval gesteel nie. Daar is dadelik berig dat Siemens tydens ŉ oënskynlike sluipmoordaanval doodgeskiet is. Hy het glo net uit die hysbak gestap in die kelderparkeerterrein toe hy geskiet is. Siemens het sy vrou en twee kinders agtergelaat.